Thorkild B. Fransgaard (FP), 1999-03-24:
For cirka en måned siden fik vi en rapport, »Aktionsplan II«,
om den økologiske udvikling, en rapport på 350 sider, der indeholder en masse analyser.
Noget af det første, man læser, når man læser i indledningen, er, at det gælder om at fastholde økologiens troværdighed.
Ja, det bliver noget af en opgave for dem, der virkelig er overbevist om, at der er forskel på økologiske fødevarer og almindelige fødevarer. Hvis vi går videre til side 100, er der en oversigt over den generelle holdning, altså opfattelser af økologiske fødevarer kontra almindelige fødevarer.
Den viser i cirkatal - hvis man tager gennemsnittet ned igennem oversigten - at 70 pct. af befolkningen ikke mener, at der er nogen forskel, og de sidste 30 pct. er fordelt cirka ligeligt mellem, at den ene halvdel mener, at de er bedre, og den anden halvdel mener, at de er dårligere. Så der ligger virkelig en opgave for økologifortaleren for at fastholde økologiens troværdighed, for alt det med økologi er jo, når alt kommer til alt, en trossag.
Der er ikke noget videnskabeligt bevis for, at der er forskel på økologiske fødevarer og almindelige fødevarer.
En anden tabel eller analyse viser den danske families villighed til at betale, hvad det koster at få
økologiske fødevarer.
Eksempelvis 50 pct. mere, for det er den faktiske pris, når der er gået nogen tid
Når det kommer frem, hvor lidt der kan produceres på hver hektar, bliver det jo dyrere.
Og den viser, at der kun er 4 pct., der er villige til at betale.
Så igen: De har ganske ret.
Der er en stor opgave for økologiens fortalere i at fastholde folk i troen på, at der er en forskel.
Uden for Danmark hører man aldrig en debat om økologiske fødevarer kontra almindelige.
Derfor: Hvis man kommer uden for landets grænser, findes der heller ikke noget marked for økologiske fødevarer.
Det fremgår også af rapporten, at det med hensyn til eksport kun er for ganske små penge, der eksporteres.
Jeg vil gerne vide - det fremgår ikke af rapporten, men når vi engang kommer til at diskutere det - hvilke lande der er mulighed for at eksportere til.
Jeg kender ikke nogen bortset fra selvfølgelig Sverige, som er lige så interesseret i økologi, som Danmark er.
Det må jeg lige tage med.
Kommer man ud i verden lidt uden for det område, vi hører til, er det noget helt andet, befolkningen tænker på.
De tænker nemlig bare på at kunne få de fødevarer, de har brug for, så de kan gå mætte i seng.
Men vi er jo så privilegerede, at vi lever i den del af verden, hvor der er en overproduktion, i særdeleshed i Danmark. Derfor har vi det luksusproblem, som vi er ved at lave en stor debat om, og som der har været store debatter om i de sidste år, nemlig økologi.
Jeg synes faktisk, når man ser på det, at vi næsten ikke kan være bekendt over for dem, der producerer almindelige fødevarer, nemlig 96,3 pct. af dem, der dyrker jord her i landet, at vi bruger så meget tid på de 3,7 pct., der dyrker den økologiske jord.
Det er jo sådan her i Folketingssalen, at her er det omvendt.
Vi bruger faktisk 97 pct. af tiden på at diskutere det økologiske landbrug, men det almindelige landbrug, hvor der kæmpes hver dag for at skrabe penge hjem til Danmark, sådan at vi har nogle penge at bruge af, bliver ikke diskuteret.
Jeg vil bare slutte med at sige, at vi selvfølgelig ikke kan støtte forslaget til vedtagelse fra Enhedslisten, for vi kan jo f.eks. tage hele diskussionen om pesticider.
Man kan så tro på den ene rapport eller den anden.
Det kan man have forskellige holdninger til.
Rapporten ligger hernede, jeg fik den ikke med herop, den ligger hernede, men det er nemlig sådan, at hvis et menneske i 80 år drikker vand - det gør han jo - og han drikker det med det maksimale pesticidindhold, som der er gældende lov for i Danmark, så har han igennem et 80-årigt liv indtaget en sekstusindedel af et gram pesticider, hvilket svarer til indholdet af den gift, der er i en halv cigaret.
Det er bare lige for at bringe det ned, så vi ved, hvad det er, vi diskuterer herinde.
Jeg havde sådan set
bestemt, at jeg ikke ville sige så meget, for det er jo en gentagelse af mange andre diskussioner, men jeg kunne ikke lade være med at sige det her alligevel.
Vi støtter ikke Enhedslistens forslag til vedtagelse.